Folketing
2007-05-29

Teknisk set tror jeg, vi trænger til lige at gå tilbage og se på, hvad det egentlig er, vi kan i dag, for der er stort set ikke meget nyt i det, Socialdemokraterne foreslår, andet end de 8 dages frist. Så jeg vil gerne have, vi lige repeterer. Ved en lejebolig skal beboerne først og fremmest henvende sig til ejeren eller boligforeningen. Det er vi enige om. Kommunen er bygningsmyndighed og udreder klager over vedligehold eller mangler og fører tilsyn med bolighygiejnen i udlejningsboliger. Det kan blive nødvendigt at inddrage kommunen, hvis en udlejer ikke formår at løse problemet. Henvendelse sker til teknisk forvaltning, der foranlediger, at de nødvendige prøver foretages. Her er det så, at fru Lissa Mathiasen vil have udlejeren til at tage de nødvendige prøver, og hvem siger, at det ikke bliver lejeren, der kommer til at betale, hvis det er lejeren, der har skylden for skimmelsvampen? Det er det, vi bl.a. ikke vil være med til. Embedslægeinstitutionen kan efter anmodning fra kommunen give sundhedsfaglig rådgivning og give påbud, hvis lejligheden er uegnet til beboelse.